khistorydata/jeongjo-sjw-relations huggingface dataset:
정조 21년
掌令鄭㝡成疏曰伏以臣頃陳引避之啓猥暴難冒之義而恩批只令退待僚議亦不見諒職名依舊尙今盤礴間違召命閱月俟勘近伏承只推之恩命天牌屢降而情私難强一味違傲義分都虧惶蹙冞切兼以暑熱所祟泄痢方苦委席有日束帶無望玆將疾痛之呼猥瀆崇嚴之聽伏乞聖慈亟遞臣職以靖私義以安微分焉仍伏念臣本庸愚巽劣豈有彈劾之風采而論一不法之守宰終又岐議於大僚似此臺閣將焉用哉亦何敢開口論人更取狼狽也哉然而聖上中朝之歎每在於貪墨之難祛而臣旣更叨見職適又有入聞事矣今若徒懷懲前之戒噤口於當言之地則是孤言責也是負聖意也臣豈忍爲此哉玆敢枚擧所聞而歷陳焉靑陽縣監黃道源年旣老惛全沒省覺奸吏二人作爲耳目恣意舞弄闔境受害故邑有三縣監之號而至登於場市之揭榜且其捧稅太濫一石所納米至於二十餘斗之多民不聊生怨聲載路扶餘縣監韓百源政尙苛酷而事多妄錯捧稅則委之戶首而箕斂過濫分糶則失於吏手而斛量半縮且昨年舊還收捧時見欺於該色三面舊還成冊稱以見失不分已納與未納計戶遍徵每戶所納或一石或十斗而盡歸吏橐彌縫磨勘夫糶糴大政也而斂怨若此故一境齊訴而濫刑橫加鞭扑桁楊至及士子南來傳說莫不扼腕如此蔑法虐民之人豈可頃刻置之於字牧之任乎興海郡守尹弘心剝民肥己無所不至渠之曾任刑郞時有本郡民之來訴於秋曹者事關倫紀而渠於其時已知訟者之貲富乃於莅任之初勸起再訟而畢竟以其財稱以屬公歸之私橐及夫今春致有擊錚鳴冤之擧而事下刑曹行査本郡則漫漶彌縫仍以掩覆又於一土班之稍有財産者提起久遠之事脅以起獄之說陰使官吏居間操切終致千金之捧賂而醜聲狼藉外此非法之伏可以類推顧此三守令之犯科雖非一端而均之爲病民不法之政也臣謂靑陽縣監黃道源扶餘縣監韓百源竝爲先罷後拿而分輕重論勘興海郡守尹弘心爲先刊罷仍爲拿覈論以贓汚之律斷不可已也外邑上納時京司吏隷之操縱橫侵自是痼弊而今年御營保米之捧納也該色餉郞一循吏隷之言惟意推剝斛量濫捧怨謗多端當該色郞査出汰去從重勘處而不飭之該大將亦爲推考宜矣臺閣言事之地何言不可而至如日前憲臺李明孚之疏誠爲駭且妄矣其論碧只島事第以處分傳敎推之則可知其虛謊孟浪而事係久遠屢訟輒屈先朝處分旣已嚴截年前判付痛辨奸僞則雖爲其內外孫裔者更不敢萌心於爭訟而彼臺臣者得聞於何處見瞞於何人乃敢憑藉恤勳裔之說而公肆攘民田之計張皇胡說看作大事傳笑四方姑不足恤而貽辱臺閣莫此爲甚遞解薄勘無以示警臣謂前持平李明孚亟施刊削之典亦宜矣臣無任云云省疏具悉近來久不聞官師之相規爾疏所論無非欲聞之說極用嘉乃黃道源事韓百源事罷拿當耳風傳亦難盡信令道臣卽爲詳査狀聞俾無瘝曠之弊尹弘心事鍰以賄斂恣意舞法之狀誠如風傳其罪當抵何辟前有邑民鳴錚之擧不可謂之無其事爲先依施亦令道臣嚴覈狀聞御營廳餉色郞官事年來飭敎愚夫所知則忍以朝官剝割推扑於今日者無狀莫甚爲先依施令該府嚴囚捧口招同惡吏隷等付之該曹究問以聞該大將問備事輕矣爲先令廟堂査問不能致察之委折草記李明孚事鄕居生疎之致而跡其跡則難免責備之責律名過矣罷職爾其勿辭察職
정조 21년
照訖四所試官趙台榮有頉代吏曹正郞李東煥
정조 21년
丁巳七月十八日卯時上御誠正閣諸承旨持公事入侍時行左承旨李晩秀行右承旨韓晩裕左副承旨李勉兢右副承旨李肇源同副承旨金達淳假注書李泳夏洪樂浚記事官金景煥記注官金良倜檢校待敎徐有榘以次進伏訖上曰照訖講試所進去史官如已來待使之入侍泳夏承命出傳與徐俊輔曺錫中吳泰曾金履載偕入進伏上敎有榘曰朱書割付果盡爲之而詳細考準耶有榘曰割付今已盡爲之而亦與抄啓文臣等詳爲考準矣上曰淳昌爲試邑乎勉兢曰然矣上敎俊輔等曰汝等今往試所須惕念擧行可也初頭受講每每緩忽而臨時紛沓事極駭然大抵試場本是監察之所糾察而史官之往試所者比諸監察體貌尤爲自別必爲嚴加糾察俾無紛挐之弊而捧講之善不善史官當受其責各別申飭至於講章則必於二三卷以下三四行大文捧講而吐則儒生亦難盡習勿以爲拘只以通曉文義者爲主好矣士子中若或有以行列則不辨誰族以容貌則有似隨從之類者多呼不栍可也年前鄕儒則多書不栍而京儒則拘於顔私居不者甚少是豈成說乎亦爲嚴飭無得如前好矣旣是奉命也國試也而試官輩之受講時或有詼諧等事可謂辱朝廷甚矣另爲申飭俾無此等之弊而或有恬不聽從者史官隨卽書啓論罪可也昨日擧條雖以一二所則赴一所三四所則赴二所而初試異於會試則以私嫌之不得互越他所因爲坐停者亦爲可矜此則當開一路使之赴擧未知前式年果何以爲之而今番則必相議闊狹之道無令儒生無端坐停好矣榜目則何以爲之乎肇源曰當日夕每正書來納矣上曰照訖多有空帖弄奸之弊云何以則爲好耶錫中曰照訖帖中士子名字史官手書以給則似好矣上曰紛沓之時何以盡爲手書乎然都在述者之能臨時善爲之使無空帖作奸之弊可也榜目修正入啓時每人名下輒書所講講章自止如第五卷呂滎公之類好矣將於講章欲知京儒處多出最難大文與否故耳勉兢曰吳泰曾前式年旣以照訖史官被罪今番似難又往矣上曰史官等先爲退去與諸承旨爛漫相議爲之而今番若又如前之弊則汝輩當被重勘矣俊輔錫中泰曾履載退出上曰儒生中如有被罰者分付成均館一竝解停可也晩秀曰輪對官各司皆已受點矣今番則當於該司中未受點人修正以入矣上曰可也上曰無公事房承旨先退晩秀晩裕勉兢肇源退出達淳讀奏全羅監司李得臣啓本罪人等同推開錄事及咸鏡監司李鼎運啓本罪人朴同孫三水府到配事上敎有榘曰朱書考準後卽爲下直好矣有榘曰當從近辭朝矣命書判付訖仍命退承史以次退出
정조 21년
丁巳七月十八日辰時上御重熙堂左承旨入侍時左承旨李晩秀假注書洪樂浚記事官金景煥記注官金良倜以次進伏訖上曰照訖講試所進去史官更爲入侍賤臣承命出傳與徐俊輔曺錫中吳泰曾金履載偕入進伏上敎俊輔等曰爾等今往試所有何經綸之相爲議定者乎試官輩之捧講時或以言語有諧謔之事者極爲駭痛爾等亦於平日素無飭躬之工故每有如此之患是可歎也爾等事自當入聞而雖於成均館書吏中亦安知無廉察之人乎須惕念爲之可也試官每所三隊而每隊當有講冊一卷乎錫中曰每隊一冊而史官亦看一冊矣上曰史官之看講冊不緊矣初試場中爾等亦當摘奸其中弄奸之事自可易察矣錫中曰試官史官若律己捧講則庶無紛挐之弊矣上曰明日爾等會同一處爛議爲之好矣每自禮曹懸榜於照訖試所場外云其辭意何事耶泰曾曰懸榜辭意殆同節目申飭士子俾得依式應講者耳上曰吐若闊狹則士子之應講必勝於前矣泰曾曰聞方外物情則隨從代入者流必不得入講云矣上曰寫手能文者入場亦何妨耶泰曾曰不善書而或有兄弟相救者來問可否矣上曰史官先退詳見禮曹懸榜等節目着念擧行可也仍命退諸臣以次退出
정조 21년
行都承旨洪明浩病行左承旨李晩秀坐右承旨未差左副承旨李勉兢坐直右副承旨李肇源坐同副承旨金達淳坐直注書柳遠鳴病一員未差假注書李泳夏仕洪樂浚仕直事變假注書朴廷儉仕
정조 21년
金達淳啓曰行大司憲宋煥箕在外執義李基讓掌令鄭㝡成持平沈鎜牌不進掌令朴道翔呈辭持平閔致載疏批未下監察茶時之意敢啓傳曰知道昨日兩司違牌中衆所共知情勢親病人竝許遞其外傳旨勿施
정조 21년
李勉兢啓曰吏曹判書閔鍾顯參判徐邁修參議蔡弘遠牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判更卽牌招何如傳曰允參議只推一體牌招判堂則開坐後使之承牌江界府使之代勿論文武今日政另擇事分付
정조 21년
以吏曹參議蔡弘遠再牌不進罷職傳旨傳于李勉兢曰只推
정조 21년
以監軍望單子傳于李肇源曰未肅拜郞廳改差
정조 21년
李肇源以備邊司言啓曰御營廳保米捧納時濫捧與椎扑委折依下敎捉致該營首校嚴棍査問則首校徐有祁所告內以爲各邑保米捧納時濫捧之弊飭敎截嚴自本營非不種種申飭而許多宿弊終未盡祛至於今年郞廳帶隷及該倉下屬稱以謬例以近一斗容入之器迭相浮出之弊猶復如前所謂看色米在前則每邑所納勿論石數之多寡一次浮出看色於該郞矣今年則一次浮出之外又以小器逐石浮出仍爲該郞帶隷之所消融庫直輩科外別人情侵徵於各邑吏者業已現發於大將廉問雖卽推給當初所捧果爲米六十石錢二百四十兩至於椎扑事上納色吏之拿入者幾乎無邑無之有難一一指名現告而其中泰安海州色吏則各加重棍萬頃色吏則結縛於曝日之下許久懸罰仍爲決棍幾至氣塞之境忠州色吏則倉屬輩因其誅求之不能饜足至有私自結縛恣意討索之擧云各營保米捧納時濫捧之弊侵虐之習前後飭禁何等申嚴而該營慢不察飭色郞之犯科下屬之作奸若是狼藉揆以國綱萬萬寒心該大將李漢豐施以削職之典何如傳曰軍營保米布之法不革則何以救吾民於塗炭之中乎每中夜以思不暑而熱耿耿一念惟在於矯弊二字而民可與之樂成不可謀始以是心上之經綸姑似閑商量然而此而竟不能救得一半分弊瘼則其可曰仰體先朝爲軍民減疋蠲役之聖意也哉先以祛甚之道禁其太無形之習年前大臣之擧條其時措辭之批旨墨且未沬又有今番之所犯至登於臺章及其査問益知其所未知濫捧勒徵姑無論法外之刑罰備盡刻毒云云咫尺城闉之內眼無國法若此所當今日內革罷御營廳屬之訓局或兵曹姑爲參酌而此將臣稍以廉財守法得名者猶不能禁戢他何言哉事旣現發若不施以重典何以謝吾民乎該將臣李漢豐忠州地投畀一以信王言一以慰民情該郞別有處分於供招判下而助虐營屬令該曹刑推照律草記事分付仍自本司枚擧此批行會保米布應納諸道此後兵曹以下各衙門各營門科外勒徵法外濫刑之復踵前習者亦自本司隨其摘奸現發這卽草記事書付籌司之壁上以爲常目之資可也
정조 21년
備邊司御營大將單趙心泰水原留守單徐有隣
정조 21년
李肇源啓曰新除授御營大將趙心泰時無職名令該曹口傳付軍職何如傳曰允
정조 21년
兵曹口傳政事大護軍趙心泰
정조 21년
傳于李勉兢曰前水原留守入侍
정조 21년
李勉兢啓曰禁府口招坐起事體自別時帶堂上者雖在禁直晝仕出去例也而今日時囚口招坐起時同義禁韓晩裕金履翼或仕進本院或入直摠府俱不進參事甚未安不可無警韓晩裕係是院僚拘於廳規不得請勘而金履翼從重推考何如傳曰竝罷職可也
정조 21년
傳于金達淳曰近來媕婀時樣能以民隱上疏者其在來言奬後之道當有示意掌令鄭㝡成準職除授今日政擬入事分付銓曹京軍門之犯科若此而僅始有一言則外邑守宰懲貪之政有誰言之乎其責顧不在於耳目之官乎道內有墨倅而不能論列則其罪道伯又當之隨現彈劾以爲振勵之一助事令兩司知悉仍令廟堂謄頒此敎於諸道俾知三令之意
정조 21년
有政吏批判書閔鍾顯進參判徐邁修牌不進參議蔡弘遠牌不進左副承旨李肇源進以洪秀晩爲副修撰朴宗京爲兵曹佐郞趙尙鎭爲刑曹判書林蓍喆爲江界府使金孝真爲司諫吳翰源爲掌令蔡趾永爲持平金圭夏爲正言趙心泰韓用龜爲同義禁兼掌令單申絢兼持平三單鄭晩錫李羲甲金近淳水原留守單徐有隣
정조 21년
兵批判書李祖源病參判柳誼入直進參議李文會病參知尹致性病同副承旨金達淳進護軍李義弼副司直朴載淳
정조 21년
傳于李勉兢曰厚州卽一江界雖謂之熟手可也寧邊府使李健秀與新除江界府使林蓍喆相換仍令除朝辭赴任寧邊府使亦令不多日辭朝
정조 21년
吏批再政寧邊府使李健秀江界府使林蓍喆相換以鄭致愚爲興海郡守申純爲鴻山縣監
정조 21년
兵曹口傳政事副司果李東萬
정조 21년
加差假注書四望徐俊輔曺錫中吳泰曾金履載
정조 21년
備邊司薦望以徐鼎修爲廣州留守
정조 21년
傳于李勉兢曰政官待開門牌招廣州留守下批
정조 21년
金達淳以吏曹言啓曰掌令鄭㝡成準職除授今日政擬入事命下矣鄭㝡成前已經準職何以爲之敢稟傳曰內下鹿皮一令賜給可也
정조 21년
李肇源以兵曹言啓曰內禁衛將李延弼素抱關格之症當暑添劇時月之內萬無供職之望呈狀乞遞實病旣如此則宿衛領軍之將不可久曠改差何如傳曰允
정조 21년
金達淳以義禁府言啓曰興海前郡守尹弘心拿覈事傳旨啓下矣尹弘心時在任所云依例發遣府羅將拿來何如傳曰此時嶺邑府隷之下去必有弊端嚴飭道伯使之星火自現囚萬一遲滯加等勘罪可也
정조 21년
金達淳以義禁府言啓曰前御營大將李漢豐忠州地投畀事承傳啓下矣李漢豐忠淸道忠州牧投畀而以承傳內辭意具罪目依例發遣府書吏押送配所之意敢啓傳曰知道
정조 21년
金達淳以刑曹言啓曰因兵曹啓辭誤打更鼓之更卒二名移送秋曹照法嚴勘事命下矣取考律文則大典通編用刑條有曰常時犯軍令死罪者軍士杖九十更卒嚴泰順朴福同等依此照勘各決杖九十後放送之意敢啓傳曰知道
정조 21년
義禁府啓目前御營廳餉色郞廳趙濟民原情云云傳旨內辭意發問目反覆盤詰則專事發明終不直陳究厥情狀萬萬痛惡所當請刑是白乎矣宣傳官勿爲請刑載在大典通編且有嚴囚捧口招之命上裁何如判付啓所供比之備局草記多有吞吐之跡而渠亦不能全然自明至於法外之刑該營大將一一査實稟奏則有百其喙敢容一辭乎爲先付之兵判嚴棍三十度三南最遠地充軍爲良如敎又啓目一所巡將金聖準監軍鄭宅休分軍部將劉宗巖等原情云云金聖準鄭宅休等段傳旨內辭緣泛稱遲晩所當請刑是白乎矣曾經侍從及宣傳官勿爲請刑載在大典通編竝只議處白乎旀劉宗巖段傳旨內辭緣泛稱遲晩刑推得情何如判付啓巡將罷職監軍及部將爲先附過放送爲良如敎
정조 21년
金達淳以義禁府言啓曰時囚罪人趙濟民口招公事判付內爲先付之兵判嚴棍三十度三南最遠地充軍事命下矣趙濟民出付兵曹之意敢啓傳曰知道
정조 21년
李肇源以兵曹言啓曰臣依傳敎開坐御營廳餉色郞廳趙濟民嚴棍三十度後全羅道康津縣充軍以傳敎內辭意具罪目出付畿營使之定驛子押送配所之意敢啓傳曰知道
정조 21년
刑曹啓目粘連咸平縣丁載德獄事段三檢一案在所無論細究獄情終難遽歸償命上裁何如扶安縣金宅周獄事段參情之論旣屬然疑守法之地難撓關和依前嚴訊期於取服求禮縣柳秀坤獄事段殺氣在手之說到底首實揆以邦憲斷無參恕訊推取服益山郡楊敍欽獄事段屍親與鄰里已知致死女之爲楊哥奴屬此而成獄恐有傷於重名分扶風敎之政上裁何如珍山郡朴贊儀獄事段道臣酌決雖無稟處之請一律何等至重而不請稟裁旁照直決未免徑先道臣從重推考原案一通修啓後稟處務安縣丁就儉獄事段獄旣未具則斷以元惡鄕吏之律不無意見依此酌決之意分付何如判付內咸平丁載德之獄殺獄之斷定須使實因與詞證俱備犯者莫敢盡其辭見者亦不措他說然而傷處之於實因詞證較反重焉此獄段傷處之甚疑甚晦有甚於實因之不分曉詞證之不明的是置笞治之痕未必因此必死兺不喩設使背驅而足踢誠如苦主之招皆非兇身之自犯而所謂痕色亦未必因此必死無論因病與被踢現於屍帳傷處此獄決不可成獄疝症有無豪强與否及兩檢實因之各異皆不足云云是旀扶安金宅周之獄道伯結語中行兇者夫也被死者妻也縱云夫也不良犯此傷倫之罪若使死者有知能無由我之痛乎殺他人而罪抵償命尙或願以身代由自己而屢經刑訊到此儻作何心等云云可謂得士師平允之體湖南一方有此道伯深幸其無辜者不浪死傷處之要害證左之切近俱非夫敺妻之出於無情可以原情之案一味膠守者是旀求禮柳秀坤之獄道啓多少論列者道盡人情之何如是其詳備說盡事理之何如彼其透徹死者張沁之於秀坤名雖異姓情若同氣衣之食之周活至及於內外眷屬實有難忘骨肉之恩兺除良所以打之者非眞惡之也卽欲敎之也是去乙畜犬噬趾惡言反肆則秀坤之心安得不忿而手勢之不至猛毒觀於屍帳綽可驗矣道啓之設疑不啻如畫錄出且況自服之招帶得偕死之意秀坤雖載於五倫行實敦族卷似無不可卿之必欲結果而後已枉費不緊說話未知學得於何許廷慰是旀益山楊敍欽之獄班賤之分至嚴兺不喩渠叔之奴卽渠之奴厥奴之妻一辱於庭前再罵於田間且況向渠父多發不恭之說則爲敍欽者習射歸路當着下手不過是少年武氣中出來婢夫之於家長新頒定式正合此獄之左契道伯言是矣雖以卿漫漶於風化邊之伎倆不敢爲立異之計朝家亦豈有異辭乎是旀珍山朴賛儀之獄道伯之直決可謂道伯得其人卿獨何心忍於子復父讎之案斷斷羅織必欲飜案至以問備之典請於依本律善爲勘處之道伯卿之所執可謂求其說而不得豈不爲道伯之罪人乎是旀務安丁就儉之獄係是應宥之罪道伯依初下有旨先決後啓是隱則公然論理此果甚例怎式乎向前載德宅周減死定配秀坤刑放敍欽刑推徒配賛儀杖放就儉依道啓決處分付爲旀朝廷之設爲刑官所以淸化理戢奸究生道以殺人懲一而勵百卿之叨是任以來擧措之不稱職其端不一雇奴潛奸雇主未筓之女威逼致死而卿忽錯引不襯似之長短雇之說不當傅生而力請貸死者已是常情之外而衙門婢屬之詬詈官員者使之刑配則卿乃與其提調力爭致勤筵敎而又敢以至鄙瑣極煩猥之事無難露章由前由後所關於風化非細姑從含垢之義特置勿問之科則今此諸條回啓之駭然有浮於右項兩件使爲人者不得盡其職爲人夫者不能樹其綱爲族戚任恤者無所勸焉卿試自思之亦必自知卿罪義不敢晏然於官守回啓判堂是在卿權段施以譴削之典一以正風化一以嚴獄體爲良如敎
정조 21년
刑曹啓目粘連南陽府殺獄罪人洪有土里回啓心術語意萬萬兇譎不當以遲晩施行以本罪取服償命正犯花妻趙女旣無造謀之執跡次律勘放何如判付內第爲依回啓施行爲良如敎
정조 21년
刑曹啓目粘連寧遠郡殺獄罪人朴尙七回啓凶慝無比斷宜置法亟令取服何如判付內依允爲旀先問者特嚴獄理也設使獄理歸一前此似此之獄自有如許之決然則此囚較之於已前已決之五十餘案果同乎異乎亦果浮於彼而緊於彼不當用五十餘度已決之已例乎是旀比之南陽洪有土里之獄淺深亦果何如是隱乙喩待新判堂出仕諸堂各具意見回啓爲旀飭已施査官削仕分揀爲良如敎
정조 21년
刑曹啓目粘連靑陽縣殺獄罪人私婢丁愛回啓獄體旣重疑端不一不敢臆斷上裁何如判付內僉議詢同可見公議之大同潛奸之律在凡人難貸以雇奴欲犯雇主之女至於自裁比凡人當用加倍之律則刑官減律之請道伯和光之論未知稱叶於物情且於獄理尤似不襯當而其在愼獄之意亦何可滯於前見更付亞堂十分究理如有意見論理草記否則嚴飭推官斯速捧遲晩事分付道臣爲良如敎
정조 21년
副校理洪樂游疏曰伏以臣父都承旨臣明浩方帶春秋之任臣之兼銜春秋揆以公格自在當遞玆敢援例陳章仰瀆崇嚴伏乞聖明特賜遞改以存館規以安私分千萬幸甚臣無任云云省疏具悉疏辭下該曹稟處
정조 21년
吏曹啓目粘連觀此弘文館副校理洪樂游上疏則以爲臣父都承旨臣明浩方帶春秋之任臣之兼銜春秋揆以公格自在當遞特賜遞改亦爲白有臥乎所相避之法在下當遞洪樂游兼帶春秋館記注官之任今姑減下何如判付啓依允
정조 21년
大司諫李尙度執義李基讓獻納韓致應校理李羲甲林漢浩副校理洪樂游尹益烈正言尹寅基修撰尹悌東尹行直副修撰朴崙壽啓曰鄭致達之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分迺至於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年盤石之固此先大王之宏謨英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之聖德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻㦧毒如鄭妻而遽使移置於京師至近之處巢穴得肆之地啄息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接跡而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行又爲煽亂之窩窟而近畿尙置思之及此每不覺懍然迺於頃者伏承傳敎下者罪人之不在黜置之所果是眞的矣其爲驚心痛心當復如何還發配所之啓幸蒙允兪出置城外之命遽又繼下使亘古所無之劇逆自同無故任便居住於城闉咫尺之地此何刑政此何擧措神人之憤鬱由是益激宗社之憂虞從此轉甚三尺至嚴一刻難貸請寢罪人鄭致達妻出置城外之命依前還發配所亟令王府快正典刑噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者唯大計之沮遏也與國榮所謀議者惟國脈之潛圖也四字凶言已是振古所無之大逆而到今眞贜盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後以下七字刀割逆節及今益彰擧國臣民腐心之痛切齒之讎尤有倍於前日請物故罪人德相亟施孥籍之典噫嘻痛矣尙喆之罪可勝誅哉本以庸瑣之品久據勻軸之任眷遇何如恩造何如而賦性側媚宅心陰祕莫念國恩之圖報徒知凶賊之力護耇輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之於嵩賊堅之於積以下一行四字刀割姻附賊復陰助聲勢不軌之跡已綻懷二之謀難掩賊復之輸款卽尙喆之結案揆以邦憲焉逭天討而當律未施陰誅先加輿憤去而愈菀國論去而愈激而向者院相之敎大有不然者雖以逆積賊點之曾經院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆追施孥戮之典以下十二行十四字刀割答曰不允以下六字刀割
정조 21년
大司諫李尙度執義李基讓獻納韓致應正言尹寅基啓曰噫嘻痛矣以能賊萬古所無之逆魁不卽正刑徑先致斃輿情莫不痛惋此豈可以尋常物故置而不論哉論其平日罪犯則陰樹逆種密倡凶論慫慂恒簡爲渠羽翼糾結厚麟自作窩主待國洞執命之日擬占台府當李潭秉銓之時把弄朝權且以醴酒之說大北之論肆然脅持百計嘗試倡爲追崇之說恐動儕類沮遏代聽之逆皆其部曲則亂本凶圖甚於耇輝師興究其情節已是萬戮猶輕而及夫賊吉之招出後凶言逆情尤益綻露無餘矣噫癸亥反正之說太甲桐宮之言推戴逆襸之謀某也爲大將某也爲吏判某也爲閫帥等說爛熳於前後諸賊之供而妖任埋凶之計究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖優爲逆謀以不少之人何可遽然承服又以爲如欲殺之則速出斬之等語肆然發惡而且太甲桐宮之說果與諸賊一席酬酢於展開書傳講其文義云者與相吉澤遂之招若合符契卽此一節乃渠之結案旣已遲晩後物故則不可以未及結案置之趾賊一門之窮凶極惡自有天地以來所未有者而限以國法猶貸其凶種之稚少者梟種稍長安知不更肆獍惡如範吉等所爲者耶法令有限而事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一向膠守不卽處分則豈不有欠於懲亂逆防後患之大經大法耶澤遂爛熳同參於啓能凶慘不道之謀而只誅其身王章已失輿憤未洩其陰凶情節其弟萬無不知之理請遲晩後物故罪人啓能亟施孥籍趾賊等凶種快施邦刑養遂獻遂設鞫得情噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未聞所未有者也此豈渠一人之所作爲一時之所做出和同之類必有其人黨與之討不容少忽而旣搜之文書倂皆付丙未露之端緖全不究覈獄體疎虞寧不寒心到今追究之道惟在於親屬奴傔之及時訊鞫而章疏之請俱未蒙允治逆之律不當如是且爲此賊之支屬者若使一日留置於天壤之間則今日廷臣尙可謂有人理臣分乎只緣臣等不忠無狀懲討後時應行适雲之例尙此得請於半年之後者其於復讎討賊之義自顧慙恧無以抗顔於人世而尙幸成命之下少洩神人之憤及伏見傳敎之下該府者有夏賊子女囚禁待年之命臣等驚惶抑鬱寧欲溘然夫逆種之待年殄滅乃指尋常治逆之律文也今此夏賊卽是開闢以來所無之逆其於麟亮之稱兵鏡虎之凶言不啻百倍則古今天下安有以此賊子女而有待年與否之可論哉及至今日年限已過則尤不可晷刻容貸於覆載之間矣夏賊之外豈復有夏賊而今者逆恭又出則今日群下之骨驚膽掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節之發露差有先後耳千剮萬斫未足以洩輿憤收孥瀦宅不可謂其律夏賊之變已用适雲之例則今於此賊決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛熳酬酢一室之尋常倡和推此可知恭賊正刑之後一二同情之類旣無究問之道而英材斗恒尙今假息於覆載之間則夏恭兩賊之黨與同情萬無不知之理目今究覈之道惟在於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺麽一賤女則決非渠所可獨辦者也是必其夫暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若不究覈嚴斷則未知何樣禍機伏在何地今於事端旣露之後尤不容暫緩盤覈請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑噫以國榮之亘萬古所無之窮凶劇逆而得保首領臥斃牖下朝廷之刑政紊矣神人之憤鬱深矣古今天下寧有是耶噫彼榮賊貪天爲己之罪怙寵自恣之惡屈指而不可枚擧罄竹而難以盡書權傾人主而威福在手鉗制朝紳而淵膝惟意八方爭輸貨賂百官多出門下而及其黜退之日所引洛誥首章一句語卽不道之亂言劇逆之斷案此在渠猶屬薄物細故耳廣儲嗣一事最是宗社之計臣民之望而渠敢肆然以此事不可再擧之說咆喝公座略無顧忌以下一行五字刀割凶肚莫掩至於制給凶疏沮遏大計則有浮於逆莽煽動人心潛圖國脈則百倍於凶溫論其罪惡尤萬萬極凶極獰而只緣其身之徑斃未及天誅之顯加臣民痛惋厥惟久矣到今賊復正法之後逆節益著輿情愈激惟其伸王法討國賊之道只在追施一款則凶如此賊逆如此賊者決不可以常例論請物故罪人國榮亟施孥籍之典噫嘻痛矣明謙之凶謀逆節實是亘萬古所無之賊也身爲閫帥以下四字刀割已是劇逆之斷案而乙巳春諸賊指日擧兵之時自擬內應大將至於書給四柱先占身數其所爲計至凶極獰以下八字刀割逆復之愛姪也一門之內日夜綢繆兩賊之間出沒紹介危機急變迫在呼吸何幸賊謀自綻天討快行而誅殛之典止及其身收孥之律尙未擧行揆以王法萬萬失當以謙以逆復之子傳襲其父之凶圖以下八字刀割鉤覈之路惟在此賊之盤問而半夜特敎出付縣獄鞫體之乖損刑政之顚倒已無可言今乃不加究覈不捧結案遽爾用刑只施應坐古今天下寧有是耶籍産之典雖已擧行而收孥之律在所不已逆復之變振古所無殄滅無遺育者政爲此賊準備語則其在鋤逆種杜後患之道殄之滅之不容少忽而今此好石之以年未滿循例爲奴者揆以邦刑萬萬乖當夫待年用法乃是尋常治逆之律而至於此賊實無異於古之适雲今之趾夏則其凶種逆孽之待年與否今無可論時偉性本陰譎行又凶悖賊翰之餘論無不主張賣權兜攬惟意所欲樂禍忌忮爲世側目厥惟久矣暗結之父子昏夜綢繆情跡陰祕隱然自比於戚聯之人至欲擬擧於握兵之任長惡助勢便一窩主及夫賊宇之輸款而渠之眞贓畢露無餘推此一款卽是斷案而尤有國人之至今所腐心痛骨者壬寅秋邦慶實是八域臣民歡忭蹈舞之辰而噫彼時偉抑獨何心顯示不悅之意章奏之上力遏邦慶二字酬酢之間牢諱慶忭等語公坐稠廣攘臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬極凶絶悖而甚至於五月喪變之後以平日不平之心益肆陰凶之計暗囑其兄沮戲葬地國言喧藉情節莫掩揆以邦憲在所必鞫而今此島棘之典可謂失之太輕噫彼逆宇以凶喆之子藉其氣勢罔念煦濡之恩益肆跳踉擬帥市恩之謀旣極陰祕荷杖偸鈴之態不忍正視其所負犯不一而足而乃於不敢言之地敢懷不敢萌之心潛構啓草欲售欺天之計此已窮凶絶悖而於渠猶屬薄物細故潛藉逆復之姻婭以下七字刀割與同以下二字刀割之說旣已遲晩以下二字刀割他日之計明白納招甚至於干涉善復自知當死之供吐實於平問之下其窮凶情節更無可言有賊如此不施邦刑則天綱絶矣王法壞矣宇鎭之於善謙兩賤一而二二而一也今於兩賊伏法之後獨使此賊得逭王章古今天下寧有是哉當初已決案之凶逆得保首領於海島者已是失刑之大者而拿來之啓依法允下則庶幾聖斷赫然天討亟行矣奈之何纔到湖界旋從迃路初則領付本鄕末乃移配近島殆若量移者然義理自此晦塞亂賊無所懲畏思之及此寧不大可憂而大可懼者哉請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法噫嘻痛矣亂臣賊子從古何限而豈有若九宗之窮凶極惡至妖絶㦧者哉渠以蟣蝨之賤常懷梟獍之心過惠陵而不下所乘則悖慢之逆節於是著矣向懿陵而至發凶言則怨懟之逆腸昭莫掩矣此陵亦下馬之言陵卒之參證明白偏黨二字之說帳殿之納招凶獰人臣之以偏黨事君前後凶逆所未發之語而此賊之肆然發口抑何心腸屢次供招之罔測不道至於此極則此誠古之莽卓之所未嘗有而今之夏瑮之所未敢爲也卽此一款雖千剮萬戮不足以少洩神人之憤而若夫佯狂凶計又何其陰慝巧惡之極也噫彼星賊之凶疏聞之者無不心寒而膽掉見之者皆欲手磔而口臠則爲今日臣子者苟有一分秉彝之心孰不欲明張沬飮疾聲嚴討而渠乃身居臺職忽稱癲狂之病巧作掩護之計綢繆之跡參涉之狀明若觀火窮覈情節永拔根柢卽是王章之所不可已者而纔得承款未及正法致使往牒所無之極逆大憝徑先致斃於獄中輿情之憤惋固不暇言而國家之失刑當復如何到今追施之道惟在於收孥籍産之典雖有依聖國已施之律之敎豈有凶如此賊逆如此賊而不施極律者乎請承款後物故罪人九宗亟施孥籍之典答曰不允
정조 21년
執義李基讓啓曰守令之職卽所以體九重分憂之念任百里牧民之責而刑杖之具皆用較定之制者寔出於我聖上好生之德意也苟或有枉法殺人則其罪罔赦而今此昌原府二十五人殺死之事何其酷也何其冤也噫彼李汝節以遐方卑微之類荷聖明拂拭之恩屢典郡邑不思圖報殘虐貪饕卽其平生伎倆而及叨南邑益肆暴虐數年之內擅殺人命若是夥然其中亦多有至慘而至冤者則其心之忍胡至於此噫殺人者死其律至嚴一人猶然況此近三十之多乎其蔑法戕人之罪不可歸之於因公邂逅之科今若以官長之故不用當施之律只行編配之典則無辜之冤無可雪之道償命之法無可用之地矣請寢李汝節定配之命更令王府嚴覈取服施以當律答曰不允
정조 21년
大司諫李尙度獻納韓致應正言尹寅基啓曰罪人克觀克泰以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫洩請金甲島爲奴罪人克觀古今島爲奴罪人克泰更令王府嚴鞫得情夬正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在罪當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬一有日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典星漢之凶言逆節綻露無餘擧國臣民莫不沬血致討其父師文苟有一分嚴畏之心則所當屛息縮伏覓死不得而渠敢偃處城闉延接人客此已萬萬痛惡而詬天罵日凶言悖說罔有紀極梟音益肆狼毒愈狠之說至登諫長之陳疏繼有法府之捉囚凡今日含生之倫擧切驚痛憤惋誓不與此賊父子共戴一天秋堂之疏請移鞫亦可見嚴國法討亂賊之義而不惟不賜允從乃以先問師文不但顚倒爲敎此賊之指斥乘輿公肆詬罵又出於星漢未伏法之前則其父子同惡讎國怨天之狀愈可見矣星漢請鞫旣有府院合啓師文竝鞫尤是擧國同聲而不意全放之命有若疏釋者然國體之隳壞已無可言輿憤之轉激去而益甚請亟寢秋曹罪人柳師文放釋之命仍令王府設鞫嚴問夬正典刑答曰不允柳師文事亟停勿煩
정조 21년
敎水原留守徐有隣書王若曰神慳鬼護衣冠奉月出之鄕龍盤虎踞襟帶控天作之勢肆從南城守禦之職庸畀新府居留之任眷玆華城一府寔是仙寢重地護萬年之佳氣幾勤樹木之栽培控三路之要衝每軫閭里之奠接地同漢三輔關防之壯顧其職豈不重歟事倣宋兩京留後之規而是簡厥惟愼矣外營之節制兼管實是責任之不輕行宮之整理惟勤可見體貌之自別崢嶸百堞克就萬億鞏固之基保釐重任誰膺東南管轄之責惟卿望實俱著歷揚旣多治已著於觀風外而畿藩湖臬才旣優於鍊務內則籌司度支多少遭罹在卿何有終始眷注惟予乃嘉宜今日於子屬之而是職莫可玆授卿以水原留守兼壯勇外使行宮整理使卿其益殫心力勉就事功高城深壕纔畢經始之役詰兵實廩宜盡保障之謨自餘稟裁厥有常典於戲符節之命移除蓋爲所重者存干城之責是任無負委毗之意故玆敎示想宜知悉知製敎李存秀
정조 21년
照訖二所試官李貞運有頉代朴鍾淳三所試官朴鍾淳有頉代李貞運
정조 21년
丁巳七月十九日卯時上御誠正閣諸承旨持公事入侍時行左承旨李晩秀右承旨李勉兢左副承旨李肇源同副承旨金達淳假注書洪樂浚記事官金景煥記注官金良倜檢校待敎李存秀以次進伏訖上命書榻敎曰江界府使鍾城府使入侍又命書榻敎曰厚州僉使入侍泳夏承命出傳與江界府使柳誼鍾城府使朴光進厚州僉使吳載光偕入進伏命書傳敎曰政官牌招開政命書榻敎曰有司堂上入侍泳夏承命出傳與有司堂上李書九趙鎭寬偕入進伏命書榻敎曰興海郡守之代道內守令中各別擇差除朝辭赴任其代亦令今日政差出待下批當日辭朝上曰北評事金熙周未通淸乎勉兢曰然矣上曰然則是別格矣勉兢曰近來則只以兩司亦不得爲之矣上曰旣是承傳則首擬可也而今乃擬望於兩玉堂之間者極爲礙眼矣其時之不爲提醒亦可怪也評事何日當下去云耶肇源曰二十二日欲下直云耳晩秀讀奏全羅監司李得臣狀啓雨澤事勉兢肇源達淳奏無公事命書判付上曰兵曹堂郞自昔有名稱者多爲之故由郞廳而陞至堂上以其久任也故便成曹中之主人而各能行道於職掌近來則未聞有此等人如今江界府使頗爲久任故近有名稱矣仍敎曰兵曹郞廳今日政勿拘已經正郞者各別擇差之意分付可也命書榻敎曰除拜後不爲入直兵曹堂上許遞命書傳敎曰自昔騎省內司久任著勞者必稱主人近來此規廢閣年來益甚閽禁之不嚴職由於此兵曹參判見窠江界府使柳誼除授牌招入直上曰江界府使進前誼進伏上曰見卿久矣洪州雨暘何如誼曰雨澤近頗調順矣上曰年事何如誼曰年事大體豐登而當初移秧時或有力不足而未盡移秧者故此等處恐難登熟矣上曰何間當收穫乎誼曰禾穀今皆垂穎九月初則可以收穫矣上曰忠淸道大體穴農乎誼曰然矣上曰沿海邑何如誼曰稍勝矣上曰左道年事未免告歉云果詳聞之乎誼曰左道年事難免歉歲而姑不遑急云矣上曰祈雨祭幾邑設行云耶誼曰十四邑云矣上曰臺諫豈可無端違牌乎雖或有身病者使之擔舁來待以爲傳啓之意申飭可也上曰鍾城府使進前光進進伏奏職姓名上曰履歷詳奏可也光進曰曾經備局郞廳訓鍊主簿參上宣傳官都摠都事訓鍊判官都摠經歷試射堂上五衛將平壤中軍內禁將竹山府使待罪本職矣上曰誰之親族乎光進曰至親今無立朝者而臣兄卽前府使朴光廸也上曰擧顔可也光進擧顔上曰當日辭朝下去勉力爲之可也勉兢讀傳宣諭光進退出上曰厚州僉使進前載光進伏奏職姓名上曰厚州今方新設草創爾今下去將何以爲之耶載光曰當竭誠爲之矣上曰厚州士地勝於茂山後當設邑誠心募民使之櫛比可也官府今已構成云耶載光曰然矣上曰瓜期不以元限爲定下去善爲之善則爲履歷否則爲罪矣命載光先退載光退出上曰有司堂上進前書九鎭寬進伏上曰御營保米事豈不寒心乎近來飭敎何如而剝割濫捧之事如是狼藉至登臺章極爲駭痛方使禁府開坐嚴問委折法外推扑之事一一捧供而以至人情行下所用之數若不直招則當卽嚴刑得情使之惕念擧行可也昨夜使宣傳官問于御將使之詳査則果爲綻露無餘御將之當初矇不覺察者已極駭然而至於廟堂事亦不慨然乎昨日査覈草記只以餉色郞廳請罪者亦不成說承流之地擧行如此將安用廟堂爲哉朝廷命令不行於御營廳者國綱所在萬萬寒心亦以此意言及右相後勿如是可也上敎誼曰洪州邑弊詳達可也誼曰洪州邑況近甚不足而本邑魚箭向自均役以後皆納十一之稅故官家亦爲買食今若以洪州魚箭罷十一之稅而出給本邑則庶有益於官況矣上曰山林川澤虞衡之官自唐虞有之則自是有國之不可廢者且況陸民八家同作百畝之田亦皆收稅而凡有此土者皆有此稅故禹貢所稱厥田者此也又制任土作貢之法而亦曰厥貢焉陸民旣皆有田稅有土貢則水居之民其可獨無納稅者乎大抵公無私土而凡有土者當皆歸公則水稅何以異陸稅乎近來宮房亦不給魚箭而如非大變通之事及如統營之有關重者則決不可出給魚箭以補官況也上曰予嘗以爲營將當罷也當初之設營將者所以禁戢盜賊而近來則反作履歷之窠多送年少未經事之類故非但不能禁盜反有擾民之端旣有兵使又有守令則禁盜之節不患不足而守令旣掌一邑之事則討捕之節何遽不若營將乎或曰旣有營將則風聲所及奸民輩必有畏戢之心云而今則禁軍堂上之類亦皆爲之不能盡其職故全失設置之本意矣然若無營將則盜賊或有熾盛之慮乎誼曰雖無營將守令亦可爲之而守令主管則鎭服小民之道必勝於營將矣上曰湖南則有中軍營將乎書九曰然矣鎭營則刑杖重於他處故民皆畏怯而鎭卒反多作弊民間之事故小民亦恐罹於非辜守令若兼討捕則未必不如營將而若以法治之則小民豈有不畏之理乎誼曰京軍門保米若値不豐之歲督捧以納則春窮之時民情可矜此後如此之年則待秋成備納民力似紓故敢此仰達矣上曰保米軍之可矜可勝言哉此所以今年特許闊狹此後本道値歉之歲則分等狀啓必以甚處保米軍停退或代捧間稟處湖南亦然依湖西例爲之之意分付兩道道臣而此蓋諺所謂鳥足血與凍足溺豈可曰救其本之政乎不革營納則其外皆苟也然第令兩道道臣各別嚴飭於收捧之際申察於上納之後不謹守令與該營具由狀聞以此下敎欲爲書之壁間仰述代柱帖故事以考京外勤慢矣出擧條誼曰軍丁刊冊之外或有備局及監營新創保軍各樣名色多端宜有一番釐正之道故敢此仰達矣上曰良役實摠卽先朝頒下之金石關和則近來雜名色之營邑無難增加以致小民之日困者萬萬痛該先從畿甸試欲留意於淘洗其後出而不得不仍置者前有而不可不汰正者科外濫設之處使之着意商量姑未知擧行之如何而外此諸道姑難竝擧反致撓民若自下方便免罪之方又何必禁之乎第令廟堂以此擧條行會各自小心可也出擧條誼曰京軍門所納錢木參半自是法典本州非木綿之地而近來每以純木備納此係民瘼故敢此仰達矣上曰豈砲保之謂乎否則何以純木捧之乎令廟堂問于該道使之據實卽爲狀聞可也出擧條誼曰安興鎭造船物力價米自有公穀劃給而謂以曳木軍價督徵於沿海近面民人輸送安興實爲殘民難支之端故敢此仰達矣上曰令廟堂分付道臣詳査流來謬例狀聞可也出擧條誼曰水營捧糴之時若有稍饒之民謂以族徵每爲越境推捉民弊多端宜爲嚴飭祛弊更勿如前似好故敢此仰達矣上曰忠淸水營之爲弊民邑甚於他道者以其該閫處地之使然此似微事關係民隱況本有法禁者乎竝與徵族之弊而各別嚴飭該水使俾有息肩之方亦令道臣各別察飭可也出擧條誼曰稅穀一舡所載旣準千石竝其船人船價及雜費條洽爲一千四五百石所載太重不如輕舟之利涉若減數裝載則其於舟行似爲便好敢此仰達矣上曰問于廟堂草記可也出擧條誼曰本邑補役廳米從民結區劃換作雜物春秋例納於監營自有定數而挽近以來次次引用勢將至於加斂此爲小民難支之端從今以後依節目輸納無得引用之地似好故敢此仰達矣上曰問于道臣狀聞可也出擧條命退諸臣以次退出
정조 21년
丁巳七月十九日辰時上御重熙堂左承旨入侍時左承旨李晩秀假注書洪樂浚記事官金景煥記注官金良倜以次進伏訖上曰藥房提調入侍良倜承命出傳與藥房提調沈煥之偕入進伏煥之曰日氣尙熱聖體若何上曰一樣矣煥之曰王大妃殿氣候何如上曰一樣矣煥之曰惠慶宮氣候何如上曰一樣矣煥之曰元子宮氣候何如上曰好在矣上敎煥之曰王大妃殿進御湯劑與副提調輪日監煎以入可也命書榻敎曰前假注書徐俊輔曺錫中吳泰曾金履載假注書加差下仍命退諸臣以次退出
정조 21년
丁巳七月十九日未時上御重熙堂推考房承旨入侍時同副承旨金達淳假注書洪樂浚記事官金景煥記注官金良倜以次進伏訖上曰左承旨右副承旨入侍賤臣承命出傳與左承旨李晩秀右副承旨李肇源偕入進伏命書判付命書傳敎曰水原留守趙心泰爲御營大將行廣州留守徐有隣爲水原留守兼壯勇外使竝卽牌招傳授虎符傳令牌及命召時在任所者自政院下諭廣留之代差出然後外使可以受符卽令廟堂議薦仍令當日辭朝上曰御營大將趙心泰卽爲牌招可也賤臣承命出傳還入仍命退出承史以次退出
정조 21년
丁巳七月十九日酉時上御重熙堂軍士房承旨前水原留守入侍時右副承旨李肇源假注書洪樂浚記事官金景煥記注官金良倜前水原留守趙心泰以次進伏訖上命書傳敎曰京營之設置都相俾管大體卽古使相遺意徇名責實之政在具僚猶然況大官乎因臺章該營科外之徵與法外之刑至登於廟堂査奏將臣投畀郞官棍竄則其可不責備於都相乎御營都提調金履素罷職命書榻敎曰御將姑未交龜該營今夜發巡令中軍代行事牌招聽傳敎上敎心泰曰交龜當於何處爲之而留守交龜之前例城內爲之乎城外爲之乎心泰曰未詳知之矣上曰詳問前例爲之而待新留守上來交龜然後更入闕中以受御將命召可也心泰曰廣州新留守尙未出肅若待廣州留守交龜後又與水原新留守交龜則御將受符似在明日矣仍命退諸臣以次退出
정조 21년
行都承旨洪明浩病行左承旨李晩秀坐右承旨李勉兢坐直左副承旨李肇源坐直右副承旨李尙度坐同副承旨金達淳坐注書柳遠鳴病一員未差假注書李泳夏仕洪樂浚仕直事變假注書朴廷儉仕
정조 21년
藥房提調沈煥之副提調洪明浩啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 21년
李晩秀啓曰三皇忌辰日望拜禮前期一日以稟事曾有先朝受敎矣今七月二十一日神宗皇帝忌辰日親行望拜禮何以爲之敢稟傳曰謹當躬行矣
정조 21년
李肇源啓曰廣州留守徐鼎修辭朝有命受符時急而謂有身病來詣朝房屢度催促無意承膺事體所在極爲未安推考何如傳口從重推考以補外知之使之肅命
정조 21년
李勉兢啓曰新除授江界府使李健秀時在厚州鎭任所而有除朝辭赴任之命矣密符則以前府使李仁秀所佩密符傳授諭書則安寶使院吏齎傳何如傳曰允
정조 21년
傳于李晩秀曰明日望拜時闕字牌奉來然後可以行禮若値雨下則當不爲奉來應參諸臣及皇朝人子孫忠臣後裔參班者知此觀勢齊會事分付
정조 21년
傳于李勉兢曰大臣備局堂上引見
정조 21년
以行水原留守徐有隣牌不進推考傳旨傳于李肇源曰受符之體重不比於守臣之密符祗受處義之外事體萬萬未安更爲牌招違牌勿捧傳旨
정조 21년
傳于李勉兢曰飭已施前綾城尉具敏和敍用
정조 21년
承旨前望單子入之李尙度落點
정조 21년
以寶劍望筒傳于李肇源曰懸頉及未肅拜在外摠管許遞前望單子入之待下批牌招察任
정조 21년
摠管前望單子入之西春君燁李聖圭李家煥申大顯落點
정조 21년
以都摠管李家煥牌不進推考傳旨傳于李肇源曰更爲牌招
정조 21년
傳于李勉兢曰大司成之代今日政差出待下批牌招以爲進去試所檢飭之地
정조 21년
李肇源以兵批言啓曰前判書趙宗鉉敍用送西矣資級係是輔國依例知中樞下批之意敢啓傳曰知道
정조 21년
李肇源以兵批言啓曰前慶州營將李敬熙旣以未赴任改差所授加資依例還收之意敢啓傳曰忠武之家自別況明將望拜北苑其家人豈用常例加資勿爲還收可也
정조 21년
有政吏批判書閔鍾顯進參判徐邁修牌不進參議蔡弘遠進左副承旨李勉兢進以南公轍爲大司成金和鍾爲吏曹佐郞鄭存中爲知敦寧廣州留守單徐鼎修以玄重祚爲掌令金熙周爲正言李重采爲正言
정조 21년
兵批判書李祖源進參判柳誼入直參判李文會病參知尹致性病右副承旨李肇源進大護軍金載瓚副司直柳畊鄭㝡成沈鎜副司果宋知濂以上竝單付以李邦榮爲副摠管李栢然爲內禁將李得江爲宣傳官知事單趙宗鉉僉知單李海容北評事金熙周仍任事承傳前慶州營將李敬熙今降禦侮
정조 21년
備邊司薦望以洪檍爲廣州留守
정조 21년
以大司成南公轍牌不進罷職傳旨傳于金達淳曰只推更爲牌招
정조 21년
吏批再政廣州留守單洪檍備忘記廣州留守洪檍下直長弓一張長箭一部片箭一部筒兒一箇賜給傳于李晩秀曰新印五倫行實宙合樓一件西庫六十件華城行宮十件內閣三件玉堂春坊各二件外奎章閣五處史庫政院外閣成均館四學議政府備邊司六曹漢城府五部八道監營四都留守營三百三十州縣官上鄕校上各一件分藏時原任大臣閣臣時任承史師傅諭善監印諸臣抄啓文臣檢書官近來冊子與聞諸臣各一件賜給
정조 21년
正言尹寅基啓曰臣才識空疎言議竝軟淸朝耳目之任自知不堪而薇垣除命適下於北邑逖違之餘召牌屢降飭敎繼下義重叩謝不得不章皇出肅而又値賓對有命願切覲光敢隨長僚之後依例趨參矣及登筵席乃以一司兩員之不宜俱入致勤聖敎繼有大僚問備之請臣之生疎於是乎益著矣逬退之餘惶恧冞切以此情踪何敢仍冒於臺次乎請命遞斥臣職答曰勿辭亦勿退待
정조 21년
李勉兢啓曰臺啓事體何等謹嚴奏御文字尤當審愼而今日臺廳避嫌啓辭誤以所啓書入臣等不察之罪不勝惶恐而當該注書所當重勘本院請推之外無他可施之罰何以爲之敢稟傳曰爾等推考注書從重推考
정조 21년
李晩秀以弘文館言啓曰本館下番修撰臣尹悌東以戊午式年監試初試照訖考講一所試官纔已出去矣下番闕直事甚未安新除授副修撰洪秀晩卽爲牌招入直何如傳曰允
정조 21년
李肇源以賑恤廳言啓曰傳曰營吏之繕寫御定冊子古豈有是嶺營啓書體畫牢實篤厚特命招來繕寫仍付刻役此似微事亦欲懋實而然者渠輩繕寫之勞不可不拔例施賞回糧令惠廳優給下去後令道臣各別施賞各從渠願別般酬勞形止使卽狀聞俾渠輩詑恩於七十州事命下矣慶尙監營營吏權啓晃等五人處回糧錢各十兩式從優題給之意敢啓傳曰知道
정조 21년
李勉兢以兵曹言啓曰內吹螺赤及龍虎營兼內吹等今秋等習角時賞格木依判下別單分等施賞之意敢啓傳曰知道
정조 21년
李肇源以訓鍊都監言啓曰本局千摠徐英輔身病甚重勢難察任改差何如傳曰允
정조 21년
金達淳以刑曹言啓曰因備邊司草記助虐營屬今該曹刑推照律草記事命下矣御營廳餉色書吏金得豐庫直全得年使令鄭得孫等竝嚴刑一次後取考律文則大典通編支供條有曰捧上時濫徵作弊者勿論贓多少殘驛徒三年依此律金得豐平安道龜城府龜州驛全得年咸鏡道吉州牧雄平驛鄭得孫全羅道任實縣葛覃驛竝徒三年各定配所卽爲押送之意敢啓傳曰知道
정조 21년
敎廣州留守洪檍書王若曰西樞丐間久養痾於耆社南城托重許專制於分司簡惟在心屬之於子眷彼漢南險阻寔我海東關防地勢控水陸之衝舟車粟帛之大都會天塹設金湯之險陰雨桑土之所拮据蓋自設置以來願有保障之恃在昔置府尹而控制猶不輕牧禦之方矧今命守臣而保釐尤豈忽捍衛之道時當四百年無事易致戎政之或疎間經一二臣居留應多軍制之未備惟卿素抱材器屢試錯盤翺翔乎玉署銀臺令望華譽之夙著歷揚於湖藩嶺臬政術治績之可觀邇來散班之優閑惜未素蘊之盡展玆授卿以廣州府留守兼南漢守禦使卿其祗受寵命勉彈良圖卒乘簡閱之必嚴恒存忨愒之戒財賦會計之克謹無忽緩急之須自餘稟裁厥有典憲於戲城池倉廩之有備寧緩綢繆之方地利人和之莫如宜念委畀之眷故玆敎示想宜知悉知製敎臣洪秀晩製進
정조 21년
兼大司成尹得孚疏曰伏以臣見今所叨職名無非不敢冒當者而猥蒙寵榮濫踰涯分夙宵悚愧若墜淵谷至於泮長之任臣之前後祈免非止一再而一味虛縻遽又經年微懇之未能仰格臣固自訟之不暇而其於國事何哉目今庚炎始退新涼將生泮宮課試正其時也而臣之愚迷旣不堪擧職且素患痰眩之疾適又發作每每昏倒不省人事眼昏耳聾將成癃廢今玆試圍不遠照訖已設自本館管攝應行之事紛然沓至而病症如右一未應接將使莫重國事緣臣而有委積不擧惶懍悶迫不知所以爲計玆不得不冒犯崇嚴疾聲呼籲於天地父母之前伏乞聖明憫臣病狀之難强察臣祈免之至懇先解臣所叨泮長之任使國試無瘝曠之患私分免難安之端千萬血祝臣無任云云答曰省疏具悉事勢然矣泮長之任今姑許遞
정조 21년
執義李基讓獻納韓致應校理李羲甲林漢浩副校理洪樂游尹益烈修撰尹悌東尹行直副修撰朴崙壽洪秀晩啓曰請寢罪人鄭致達妻出置城外之命依前還發配所亟令王府快正典刑請物故罪人德相亟施孥籍之典請逆賊尙喆追施孥戮之典以下一行九字刀割答曰不允以下六字刀割
정조 21년
執義李基讓獻納韓致應啓曰請遲晩後物故罪人啓能亟施孥籍趾賊等凶種快施邦刑獻遂設鞫得情請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑請物故罪人國榮亟施孥籍之典請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚快正王法請承款後物故罪人亟施孥籍之典措辭見上答曰不允
정조 21년
執義李基讓啓曰請寢李汝節定配之命更令王府嚴覈取服施以當律措辭見上答曰不允
정조 21년
丁巳七月二十日辰時上御重熙堂左承旨入侍時左承旨李晩秀假注書洪樂浚記事官金景煥記注官金良倜以次進伏訖上命書傳敎曰特敎下諭之下謂有情勢經宿城外尙不入來受符分義之外有關師律華城留守兼壯勇外使徐有隣爲先從重推考使之卽爲膺命仍命退承史以次退出
정조 21년
丁巳七月二十日午時上御重熙堂左副承旨入侍時左副承旨李肇源假注書洪樂浚記事官金景煥記注官金良倜以次進伏訖上命書傳敎曰聞其實病雖曰難强而以夜朝酬應之極煩爲敎則揆以分義義當竭蹶而進身闕下尙無動靜云者大關國體廣州留守徐鼎修罷職其代薦望卽爲書入待下批使之卽刻受符事言于右相仍命退承史以次退出
정조 21년
行都承旨洪明浩坐行左承旨李晩秀坐右承旨李勉兢坐左副承旨李肇源坐右副承旨李尙度坐直同副承旨金達淳坐直注書柳遠鳴病一員未差假注書李泳夏仕洪樂浚仕直事變假注書未差
정조 21년
北苑望拜禮罷後內閣政院玉堂藥房口傳問安答曰知道
정조 21년
李勉兢啓曰來二十五日朝參日次矣敢稟傳曰停
정조 21년
李肇源啓曰御營廳將官來言本廳軍兵日次私習云矣敢啓傳曰知道
정조 21년
金達淳啓曰事變假注書朴廷儉身病猝重勢難察任今姑改差何如傳曰允
정조 21년
傳于李勉兢曰戶房承旨與禮曹堂上戶曹郞廳依定式馳詣宣武祠奉審摘奸以來
정조 21년
以都摠管李家煥再牌不進推考傳旨傳于李肇源曰若此則不欲着帽束帶乎傳旨勿施以前牌各別嚴飭
정조 21년
傳于金達淳曰飭已施矣兵曹堂上罷職人敍用
정조 21년
兵曹口傳政事副護軍金勉柱
정조 21년
傳于李晩秀曰今日有雨意使之觀勢來待而及其行禮也班聯濟濟信乎渠等之爲忠臣之裔嘉其志感其誠乃命咸聚黌舍承旨齎傳御題試取以來矣況御考事體自別而如式試取亦畢於一時應製者乎賦居首二下進士金文欽直赴會試之次三上幼學曺晦振曾見其人有氣力今見其文頗牢實思其先故未盡用令該曹待窠初仕調用三中一幼學閔羽成三中幼學金履𢉠進士金重淳三下幼學金在源生員任壽益草三下幼學南正容等各五倫行實一件賜給次上幼學洪義泳等各紙一卷賜給
정조 21년
傳于李晩秀曰入格儒生明日待令
정조 21년
李肇源以兵曹言啓曰昨年七月二十一日傳敎中摠管李源宣武祠句管堂上差下逐朔看審年老不能自力往來看審之時則令兵曹具由草記稟旨事命下矣句管堂上李源今已卒逝今朔看審不得爲之云矣敢啓傳曰況當今日益切風泉之感而宣武祠雖已依定式遣承旨奉審而句管之人宜有差出誰果可合乎問于參班時任大臣更爲指一草記可也
정조 21년
李肇源以兵曹言啓曰本曹草記宣武祠無句管堂上今朔奉審不得爲之事批旨內況當今日益切風泉之感而宣武祠雖已依定式繼承旨奉審而句管之人宜有差出誰果可合乎問于參班時任大臣更爲指一草記可也事命下矣依傳敎問議于右議政李秉模則以爲皇朝人子孫姑無可合者望拜禮參班中御營大將趙心泰可合句管云矣敢啓傳曰依大臣言爲之而句營堂上以皇朝人子孫忠臣子孫中文蔭武從二品以上中隨闕差下廟堂主之俾尊其任而郞官之以禮賓參奉兼管事體亦不可以兵曹一軍色郞廳例兼官案書之事分付可也
정조 21년
李肇源以都摠府言啓曰今日入直內三廳武兼禁軍及軍兵等當爲中日試射而北苑親行望拜禮相値不得爲之之意敢啓傳曰知道
정조 21년
執義李基讓獻納韓致應校理李羲甲林漢浩副校理洪樂游尹益烈修撰尹悌東尹行直副修撰朴崙壽洪秀晩啓曰請寢罪人鄭致達妻出置城外之命依前還發配所亟令王府夬正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上以下一行十三字刀割答曰不允以下六字刀割執義李基讓獻納韓致應啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答曰不允執義李基讓啓曰請寢李汝節定配之命更令王府嚴覈取服施以當律措辭見上答曰不允獻納韓致應啓曰請金甲島爲奴罪人克觀古今島爲奴罪人克泰更令王府嚴鞫得情夬正王法措辭見上請逆賊尙魯亟施孥戮之典措辭見上請亟寢秋曹罪人柳師文放釋之命仍令王府設鞫嚴問夬正典刑措辭見上答曰不允
정조 21년
親行北苑望拜禮時參班儒生製述御考榜賦二下進士金文欽父載厚三上幼學曺晦振父允成三中一閔羽成父養直三中幼學金履𢉠父若行進士金重淳父履規三下幼學金在源父斗秋生員任壽益父尙淹草三下幼學南正容父益祚次上幼學洪義泳父允遠生父啓興前都事李台峻父克顯生父克敬幼學權曄父得仁幼學金履平父順行生員曺鴻振父允邁幼學金履實父友行幼學吳慶曾父在鎭幼學金履秀父直行幼學黃世鍾父勉喆生父勉基前令李復鉉父厚瑾生員尹爔父昌柱生父亨柱業儒李漢忠父泰祥生員李重庚父命變幼學金徹淳父履寅生父履翼幼學具錫亨父道範生員金敎根父泰淳生父顥淳幼學李晩榮父相寅幼學金芝淳父履素生父履裕幼學許棉父泓生父漸進士尹宗基父光暹幼學尹性鎭父孝基幼學兪春柱父漢容生父漢寧幼學曺定振父允元幼學宋煥三父胤相幼學金最根父命淳幼學黃時鍾父勉基幼學金鎭淳父履毅幼學洪勝圭父元燮
정조 21년
再造藩邦賦進士金文欽二下玄齒驕而出海帝東顧而投袂時方急於晉蛙功復奠於魯鳩箕邦於是再造自皇家而神風匪控大則曷因以字小而爲頌天王尊以一統昔小邦其有造頒中華之禮樂錫朝鮮之位號母曰遠於我東視內服而綏之南氛忽其告警嘻不幸於龍蛇噴長波而若鯨隻左海而其魚凶鋒急於漢濱國步蹙於灣府疆數千兮若髮誠危急之秋也神皇惟我父母詔將軍而東出愀申哭之可感耆周怒之斯赫央央旆兮乃揚海之截兮波及明孔邇於萬里廓如掃於群醜雲海間兮萬峰依舊翠而浮浮瞻山河之旣鞏喜鍾簴之不移憑皇靈之耀德乃舊京之旋軫神功大於轉移更造我之東人恩天如而地如宛顧我而復我斯可謂乎再斯賴以自此一隅江山煥以雨露草木亦其維新其濟靈於北宸緊徼福於東藩推懲舒之大威施存邢之深惠莫匪極於后也俾可忘於德乎槿花開以舊春基於萬而復肇嗟侯度之久曠讀春秋其無地愉三皇於北壇揚四字於南祠何天道之不復俾風泉之獨悲宸慕深於秉義是日也而是題同題賦幼學曺晦振三上江漢浮而濯靈師再出於靑丘嗟爾蠻之敢蠢微大禹則其魚伊誰恩而奠邦非止一而再斯旣有賴於一怒大可觀於重濟曰我東之偏邦前後多於皇造肇受號於命國更渙音於辨系幈幪大而漸東歲歲入於包茅迨黑龍之劫運有漆齒之敢侮蛇豕食於上都魚肉遍於下土馳江山之使者薄言愬於仁覆皇于時而曰咨命虎將使濯征回秦庭之七日利楚駕之三興猗王師之無敵一掃盡於腥塵山河奠於大東韋轉危而爲安齊城郭而復完衛鍾簴而依舊生靈賴以爾極措億萬之洪基環槿域而忭頌何等恩於中州曾如天於錫土復遵海於援師於斯大於聖恩不亦盛乎再造頒蟒衣而至渥授蟻子而洪私沾新恩而若海鞏舊基而措泰仁聲訖於鰈域載之頌而洋洋千載後而頌恩望遺廟而增傷嗟復見於是日於前王之不忘心皆切於北拱德靡極於東顧三壇肅而禮享上有帝而鑑昭誠有所於苾芬讀無地於春秋恩難忘於上國仗誰力於東土民在下而詠歌曁八域而同戴拚璇題而起感仰聖意之攸在
정조 21년
丁巳七月二十一日卯時上詣北苑望拜禮入侍時行都承旨洪明浩行左承旨李晩秀右承旨李勉兢左副承旨李肇源右副承旨李尙度同副承旨金達淳假注書李泳夏洪樂浚記事官金景煥記注官金良倜一提學鄭民始二提學沈煥之檢校待敎徐有榘以次侍立行禮時至左通禮跪啓請外辦上具翼善冠黑圓領袍乘輿出宜春門詣降輿所降輿就板位行四拜禮司香人三上香訖上復行四拜禮訖還詣乘輿所乘輿命書駕前下敎曰兵曹判書李祖源記過上入宜春門還內諸臣以次退出
정조 21년
丁巳七月二十一日辰時上御重熙堂軍士房承旨同副承旨入侍時左副承旨李肇源同副承旨金達淳假注書洪樂浚記事官金景煥記注官金良倜以次進伏訖上曰兵判使之來待于政院可也賤臣承命出傳還入命書傳敎曰近來俗習做官先圖卸務當事必要噤口此兵判之特除蓋取其氣岸而除拜之後見之於焉之頃已染俗習緩忽多端甚至今日行禮之時不能先期整飭致煩提敎豈不駭然之甚乎記過太無義兵曹判書李祖源爲先越俸五等該郞拿處上敎達淳曰當下御題同副承旨進詣泮宮參班忠良子孫儒生試取收券以來可也仍命退承史以次退出
정조 21년
丁巳七月二十一日午時上御便殿左承旨入侍時左承旨李晩秀假注書洪樂浚記事官金景煥記注官金良倜以次進伏訖上敎晩秀曰內閣番次苟艱原任直閣金勉柱使之入來以爲入直可也命書判付訖仍命退承史以次退出
정조 21년
行都承旨洪明浩病行左承旨李晩秀病右承旨李勉兢坐左副承旨李肇源坐直右副承旨李尙度坐同副承旨金達淳坐直注書柳遠鳴病一員未差假注書李泳夏仕直呂東植仕事變假注書李昌瑞仕
정조 21년
備忘記晉州營將權逴羅州營將金就大公州營將李運春大丘營將金處純順天營將蔡顯一下直各長弓一張長箭一部片箭一部筒兒一箇賜給
정조 21년
李勉兢啓曰假注書洪樂浚身病猝重勢難察任今姑改差何如傳曰允
정조 21년
洪樂浚改差代以呂東植爲假注書
정조 21년
朴廷儉改差代以李昌瑞爲事變假注書
정조 21년
李肇源以兵曹言啓曰五衛將李海容身病猝重時月之內無望供職呈狀乞遞實病旣如此則宿衛輪番之任不可久曠改差何如傳曰允
정조 21년
李肇源以一所巡廳言啓曰去夜四更一點量犯夜人嘉善金昌鎰執捉依例移送兵曹之意敢啓傳曰知道
정조 21년
執義李基讓獻納韓致應校理李羲甲林漢浩副校理洪樂游尹益烈修撰尹悌東尹行直副修撰朴崙壽洪秀晩啓曰請寢罪人鄭致達妻出置城外之命依前還發配所亟令王府快正典刑請物故罪人德相亟施孥籍之典請逆賊尙喆追施孥戮之典以下一行八字刀割答曰不允以下六字刀割執義李基讓獻納韓致應啓曰請遲晩後物故罪人啓能亟施孥籍趾賊等凶種快施邦刑獻遂設鞫得情請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑請物故人國榮亟施孥籍之典請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法請承款後物故人九宗亟施孥籍之典措辭見上答曰不允執義李基讓啓曰請寢李汝節定配之命更令王府嚴覈取服施以當律措辭見上答曰不允獻納韓致應啓曰請金甲島爲奴罪人克觀古今島爲奴罪人克泰更令王府嚴鞫得情夬正王法請逆賊尙魯亟施孥戮之典請亟寢秋曹罪人柳師文放釋之命仍令王府設鞫嚴問夬正典刑措辭見上答曰不允柳師文事亟停勿煩